KLASA: 034-05/24-01/16

URBROJ: 711-02-02/06-2025-2

Zagreb, 20 veljače 2025.

 **Hrvoje Kolman**

 Direktor

 Sport Hub Nedelišće d.o.o. za usluge

 i turistička agencija

 **Predmet: mišljenje na zahtjev obveznika Hrvoja Kolmana,**

 - daje se

Povjerenstvo za odlučivanje o sukobu interesa (dalje: Povjerenstvo) dana 05. veljače 2025. godine zaprimilo je zahtjev za davanjem mišljenja koji je podnio obveznik Hrvoje Kolman, direktor Sport Hub Nedelišće d.o.o. za usluge i turistička agencija.

U zahtjevu obveznik navodi da je direktor u tvrtki Sport Hub Nedelišće d.o.o. za usluge i turistička agencija, kojoj je vlasnik Općina Nedelišće te je godinama vlasnik društvenog poduzeća HR-Koncept d.o.o. iz Nedelišća u kojem je do stupanja na dužnost bio direktor. Sukladno zakonu, svoja upravljačka prava prenio je na treću osobu odnosno direktor je sada Nikola Pintarić. Obzirom je navedena tvrtka društveno poduzeće koje od svog osnivanja provodi projekte od društvenog interesa i surađuje s općinama i gradovima, postavlja upit smije li tvrtka HR-Koncept d.o.o. surađivati s općinom Nedelišće. Ujedno navodi da je ta tvrtka i prije njegovog stupanja na novu dužnost pokrenula jedan novi projekt/sms sustav za općine i gradove, a potencijalni korisnik je i Općina Nedelišće te da se radi o projektu uz pomoć kojeg lokalne samouprave u slučaju potrebe mogu komunicirati s građanima, time da taj projekt nema nikakvog doticaja ili poveznice s djelatnostima Sport Hub Nedelišće. Također postavlja upit smije li g. Pintarić na kojeg je prenio upravljačka prava sa svojim privatnim obrtom surađivati sa Općinom Nedelišće.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ 143/21. i 36/24., u daljnjem tekstu: ZSSI) u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, na 72. sjednici održanoj 20. veljače 20245 godine, obvezniku daje mišljenje, kako slijedi.

 Člankom 20. stavkom 1.ZSSI-a propisano je da poslovni subjekt u kojem obveznik ima 5% ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu. Međutim, u ovom konkretnom slučaju trgovačko društvo u vlasništvu obveznika niti ne stupa u poslovni odnos s tijelom u kojem obveznik obnaša dužnost, već sa Općinom Nedelišće, sukladno naprijed opisanoj situaciji.

Slijedom navedenog, a obzirom je utvrđeno da obveznik Hrvoje Kolman ni na koji način ne sudjeluje u odlučivanju o poslovnom odnosu Općine Nedelišće i trgovačkog društva HR-Koncept d.o.o. u kojem je prenio upravljačka prava na drugu osobu, Povjerenstvo daje mišljenje da nema zapreke da navedena tvrtka stupi u poslovni odnos sa Općinom Nedelišće, a pri čemu je obveznik ujedno objasnio da projekt povodom kojeg se stupa u navedeni poslovni odnos nema nikakvog doticaja sa djelatnostima tijela u kojem obnaša dužnost.

U odnosu na upit smije li Nikola Pintarić kao osoba na koju je prenio upravljačka prava sa svojim privatnim obrtom poslovati s Općinom Nedelišće, Povjerenstvo ističe da navedena osoba nije obveznik ZSSI-a te slijedom toga ne može dati tumačenja u odnosu na navedeni upit.

Stoga je Povjerenstvo dalo mišljenje kako je naprijed navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Hrvoje Kolman, elektroničkom dostavom
2. Objava na internetskoj stranici Povjerenstva
3. Pismohrana